arnastofnun/IGC-2024 huggingface dataset:
Stolnir milljarðar týndust

Bandaríska þingið hefur fundið út, að ríkisstjórnin sendi að minnsta kosti 12 milljarða dollara og sennilega 20 milljarða í hundrað dollara seðlum til Íraks án þess að biðja um neina skilagrein. Þessir peningar gufuðu að mestu upp án þess að neinn viti um slóð þeirra. Ríkisstjórnin afsakar sig fyrir þinginu með því, að þetta hafi ekki verið fé af bandarískum fjárlögum, heldur fé af olíutekjum Íraks. Ef svo er, þá hafa peningarnir horfið úr bandarískri vörzlu og ábyrgð. Bandaríkin þurfa þá að endurgreiða þá til Íraks. Það ver ekki ráðlausa meðferð fjármuna að hafa stolið þeim.
Nató hugleiðir sjálfsmorð

Nató heldur áfram að fjarlægjast almenning í Evrópu með aukinni áherzlu á stuðning við krossferðir Bandaríkjanna í löndum múslima. Mikil og vaxandi andstaða er við krossferðirnar til Afganistans og Íraks og við fyrirhugaða krossferð til Írans. Hinn einangraði framkvæmdastjóri samtakanna, Jaap de Hoop Scheffer, verður sífellt skrækari í kröfum um fleiri menn frá Evrópu. Hann er að drepa samtökin með þessu. Sem betur fer hlusta ríkisstjórnir í Evrópu heldur meira en hann á almenning og tregðast við að senda fleiri menn. Á báðum stöðum ganga stríðin illa, sem allir vita nema Geir Haarde.
Fangafæða Icelandair

Flugfreyjur fá ekki sama mat og flugmenn. Þær fá fangafæðu, en ekki yfirstéttarmat. Þær eru ekki sáttar við það. Eins og formaður þeirra segir, þykir þeim venjulegur flugvélamatur “ekki skemmtilegur” til lengdar. Þetta er bezta athugasemdin, sem ég hef heyrt um mat hjá Icelandair. Lengi hef ég litið með skelfingu á þessa pakka og reynt að fara gegnum eftirlitið með epli og súkkulaði í vasanum. Fyrir hönd farþega vil ég taka undir kröfu flugfreyja og heimta líka yfirstéttarmat í flugvélum Icelandair. Eins og flugfreyjur neitum við að vera fangar. Lifi alþýðan. Niður með Icelandair.
Nýr liðsmaður

Magnús Tumi Guðmundsson jarðeðlisfræðingur er kominn í hóp þeirra, sem vara við byggð á landfyllingum úti í sjó, til dæmis í Örfirisey. Hann bendir á landsig á þessu svæði og bráðnun Grænlandsjökuls. Ég hef einnig bent á, að umferðaræðar í vesturbænum geta ekki tekið við nýju hverfi í Örfirisey, ekki frekar en tekið við byggð í Vatnsmýrinni. Pólitíkusar skipulags borgarinnar, með Björn Inga Hrafnsson í broddi fylkingar, reyna ekki einu sinni að andmæla því sjónarmiði. Þeir eru alls óvanir að taka tillit til umferðar, þegar þeir skipuleggja nýja byggð í grónum hverfum.
Erfðabreytt búvara

Jónína Bjartmarz vill sérmerkja erfðabreytt matvæli hér á landi eins og gert er í Evrópu. Nú er Ísland eina landið á Evrópska efnahagssvæðinu, sem ekki leyfir neytendum að velja milli hefðbundins og erfðabreytts matar. Ekki á að vera flókið fyrir umhverfisráðherrann að setja um þetta reglugerð. Hún getur látið þýða hana frá Evrópusambandinu eins og aðrar reglugerðir landsins. Henni liggur á, af því að íslenzkur bústofn lifir á erfðabreyttu korni. Það mun gera íslenzkar landbúnaðarafurðir óseljanlegar í útlöndum, þegar upp kemst. Sem verður fljótlega, ef Jónína verður sein.
Atvinnubótavinna

Nánast allir eru sammála um, að fjármálaráðuneytið hafi árum saman rekið landakröfur á hendur bændum af fáheyrðum ruddaskap. Í stað þess að reka eitt prófmál og semja síðan um afganginn, heldur ráðuneytið fram ítrustu kröfum upp í mitt hjónarúm bænda, sýslu eftir sýslu. Ekki þýðir að segja 537 milljóna kostnað ríkisins af málinu vera rugl úr ríkislögmanni. Það eru ráðuneyti og ríkisstjórn, sem bera ábyrgð á landsmeti í marklausri frekju. Ástæða þjóðlendumálanna er þó önnur: Lögmenn í ráðuneytinu eru að skapa áratugs atvinnu fyrir nokkra tugi lögfræðinga á kostnað skattgreiðenda.
Smáflokkar brotna

Frjálslyndi flokkurinn þoldi ekki fráhvarf Margrétar og er rúinn fylgi. Tvö framboð gamalla hafa farið illa af stað, mælast ekki með fylgi og munu ekki ná neinum þingmanni. Framsókn réttir ekki úr kútnum, enda talar formaðurinn eins og véfrétt eða blýantsnagari. Margrét er ekki trúverðugur frambjóðandi fyrir neitt grænt. Það árar ekki vel fyrir smáframboðum þessa dagana. Eina haldreipi þeirra er, að fjórir af hverjum tíu hafa ekki ákveðið, hvernig þeir hyggist kjósa. Skiptingin á því fylgi í kosningunum í maí mun ráða úrslitum, en ekki hremmingar í skoðanakönnunum í febrúar.
Samfylking útvötnuð

Samfylkingin er hinn pólitíski sjúklingur vetrarins. Henni virðist aldrei ætla að batna fylgislekinn. Liðþjálfar hennar skilja hvorki upp né niður. Þeir ættu að prófa að kanna fleiri orsakir. Til dæmis þá, að kjósendur nenni ekki að styðja flokk, sem er útvötnuð útgáfa af flokkum ríkisstjórnarinnar. Við þurfum ekki fleiri flokka til að eyðileggja víðerni landsins. Við þurfum ekki fleiri flokka til að einkavæða einokun. Við höfum þegar einn Sjálfstæðisflokk og þurfum ekki fleiri. Kjósendur sjá ekki Samfylkinguna sem nýtt afl við stjórnvöl. Menn sjá hana bara sem krata.
Siv sló met

Siv Friðleifsdóttir heilbrigðisráðherra hefur stolið milljón krónum úr framkvæmdasjóði aldraðra til að gefa út kosningabækling um sjálfa sig. Þótt ráðherrar hafi breytt ráðuneytum sínum í kosningaskrifstofur, samanber Þorgerður Katrín Gunnarsdóttir, hefur enginn sýnt eins ósvífna áráttu í spillingu og Siv. Hún notar framkvæmdafé aldraðra til að spinna sögur um sína eigin góðsemi. Og klykkir út með því að segja gagnrýni út af þessu vera storm í vatnsglasi. Alltaf þurfa ráðherrar Framsóknar að toppa aðra, þegar nýjar leiðir finnast í spillingu.
35 kílómetrar

Ráðgerður Kjalvegur með bundnu slitlagi styttir leiðina milli Reykjavíkur og Akureyrar ekki um 47 kílómetra. Aðeins um 35 kílómetra, ef miðað er við að stytta núverandi leið á smákafla með því að færa hana frá Blönduósi að Svínavatni. Þetta eru 22 mínútur, ótrúlega lítill árangur af miklu róti. Er þá eftir að taka tillit til ósnortinna víðerna á Kili og Eyvindarstaðaheiði, sem verða þá ekki lengur ósnortin. Kjalvegur hinn nýi er þáttur í hamslausri árás mannsins á landið, sem hefur alið hann. Hroki nútímans sést þarna í sömu mynd og í eyðingu Vesturöræfa og Kringilsárrana.
Vetnisstrætó

Fyrir nokkrum árum voru miklar vonir bundnar við vetnisstrætó í Reykjavík. Fjölþjóðlegt samstarf var um verkefnið með aðild ríkis og borgar. Alla daga síðan hefur vetnisstrætó sinnt skyldu sinni á götum borgarinnar. Nú á þessu að linna og kjaftagangur málsaðila að koma í staðinn. Fyrir skömmu vorum við með bjarta sýn á, að vetnisöld væri að renna í garð á Íslandi, sem væri í fararbroddi heims í byltingu nýs orkugjafa. Nú hafa málsaðilar, ríki og borg, hins vegar lagt niður rófuna. Annað hvort hafa þeir gefizt upp eða nenna ekki að vera í forustu. Hvort tveggja er ömurlegt.
Myndir æsa ekki

Furðu lítil viðbrögð hafa verið við myndum í Morgunblaðinu af dómurum Hæstaréttar, sem milduðu dóm yfir kynferðisafbrotamanni.

Björn Bjarnason rakti málsatvik á heimasíðu og sagðist vera andvígur myndbirtingunni, en fór ekki um hana hörðum orðum. Fáir froðufella á nafnlausum vefsíðum. Kannski eru hræsnararnir búnir að gefast upp á séríslenzkum geldfréttum. Kannski eru þeir farnir að líta myndbirtingar sömu augum og annað fólk í heiminum. Þá er ísinn brotinn. Ef Íslendingar telja opinber mál ekki lengur vera einkamál málsaðila, verður ekki aftur snúið af þeirri braut.
Tveir góðir kostir

Le Roi er veitingastaður skíðamanna í Madonna á Ítalíu. Þar fæst allt, sem hugurinn girnist, pítsur og pöstur, sveppir og steikur, dádýr og hirtir, sómasamlega matreitt og árvökult fram borið. Enda er staðurinn sneisafullur á hverju kvöldi, innréttaður í alpastíl. Þríréttað með víni kostar þar 3.000 krónur á mann. Vilji menn borða franskt og fínt, er Da Alfiero góður kostur. Þar er þjónusta eins lærð og á dýrustu stöðum Reykjavíkur, maturinn oftast frábær og verðið ekki nema 4.000 krónur á mann.
Ferðamannagildrur

Fátt matstaða kemur til álita í Madonna á Ítalíu utan Le Roi og Da Alfiero. Til skamms tíma var þar góður staður, Artini, á 4.000 krónur þríréttað með víni, en nú má nota Antico Focolare á sama verði, góðan og líflegan stað með nokkuð góðri matreiðslu. Gleymið hins vegar dýrum ferðamannagildrum á hótelunum Bertelli og Imperatore. Bertelli veltir sér upp úr snobbi með vindlasal og verðlagi í skýjunum, 7.500 krónur á mann. Imperatore er í kuldalegum kjallara, býður góða matreiðslu og ómenntaða þjónustu á 5.000 krónur á mann.
Vikið frá vondri hefð

Það er rétt hjá Morgunblaðinu, að dómarar Hæstaréttar eiga ekki að geta vikizt undan nafngreiningu. Ef þeir kveða upp úrskurð, sem stríðir gegn skynsemi og siðfræði almennings, er eðlilegt að nafngreina þá og birta myndir af þeim á forsíðu. Hingað til hefur Mogganum og hræsnurum þótt eðlilegt að gerilsneyða íslenzka fréttamennsku niður í nafnleysi. Fréttir hafa þannig orðið að eins konar táknmynd af fréttum. Morgunblaðið hefur nú vikið frá vondri hefð, sem hefur mótað skilning almennings á fréttamensku. Það er fjölmiðlabreyting áratugarins.
Mannasiðir

Ítalir eru kurteisari á skíðasvæðum Alpanna en aðrar Alpaþjóðir. Þeir troðast ekki í lyftur, heldur mynda rólega röð eins og Bretar. Þeir henda ekki rusli úr lyftum, snjórinn er hvítur og hreinn undir lyftunum. Hér á Íslandi er slóð af sælgætisumbúðum og öðru rusli undir lyftunum. Líklega eru Íslendingar mestu sóðar Evrópu, grýta rusli út um bílglugga og skilja við tjaldstæði eins og ruslahaug. Foreldrar kenna ekki kurteisi. Kannski vantar okkur her, þar sem menn læra að bursta skó og vera snyrtilegir. En kannski vantar okkur bara námsgrein í mannasiðum í framhaldsskólum.
Mannasiðabókin

Systir mín gaf mér mannasiðabók, líklega af gefnu tilefni, þegar ég var ungur maður. Hún var amerísk og hét Esquire Etiquette. Fyrir löngu týndi ég bókinni, en margt er mér þaðan minnisstætt. Ég lærði til dæmis að fyrst ætti að nota yztu hnífapörin og síðan inn að diski og loks hnífapörin ofan við diskinn. Einnig lærði ég, að seinkunn í matarboð mætti mest nema tíu mínútum, en 45 mínútum í hanastéli. Fara ætti sólarsinnis hring um samkvæmið og yfirgefa það 45 mínútum fyrir lokin, svo tími gæfist í annað hanastél. Fræði þessi reyndust mér gagnlegri en skólafræðin.
Misjafnlega hættulegir

Af hverju agnúast fjölmiðlar og álitsgjafar sífellt út í Bandaríkin, sem hafa tekið einarða afstöðu gegn hryðjuverkum íslams? Af hverju draga þeir fjöður yfir grimmd terrorista til að koma höggi á Bandaríkin? Af hverju er þagað um hryðjuverk, kvennamorð og ýmsa karlrembu og ofbeldi róttækra múslima, en stöðugt kvartað yfir ofbeldi af hálfu Bandaríkjanna, sem þó eru lýðræðisríki, grein á vestrænum meiði? Allt þetta stafar af, að íslam er ekki hættulegt vesturlöndum, en Bandaríkin eru hættuleg allri heimsbyggðinni.
Engar krossferðir takk

Vesturlönd eiga ekki að skipta sér of mikið af stjórnarfari í löndum múslima, ekki að fara með stríði á hendur þeim og alls ekki hernema þau. Slíkt framleiðir bara hatur. Það hafa Bandaríkin verið að gera síðustu ár. Þau hafa framleitt heilar hersveitir hryðjuverkamanna með því að fara í stríð við ríki múslima. Undir forustu trúarofstækismanns í embætti forseta hafa þessi stríð Bandaríkjanna orðið að krossferðum, sem ekki eru til neins annars en að auka hatur á vesturlandabúum. Þar með talinni ríkisstjórn Íslands, sem í barnaskap styður styrjaldir Bandaríkjanna.
Engar sérþarfir takk

Við eigum á allt annan hátt að mæta róttækum útgáfum íslams, sem okkur er illa við. Við skulum ekki sætta okkur við slík sjónarmið á vesturlöndum. Við skulum reka burt kennimenn, sem hafna helztu gildum Vesturlanda og predika ofbeldi gegn vestrænu samfélagi. Um leið og við sættum okkur við róttækt íslam í þeirra heimshluta skulum við hafna því í okkar heimshluta. Við skulum hafna karlrembu og ofbeldi, hvort sem það heitir íslam eða annað. Þótt við höfnum krossferðum, skulum við líka hafna tillitssemi við múslimskar sérþarfir á Vesturlöndum. Í Róm hagi þeir sér eins og Rómverjar.
Evrópskur hugbúnaður

Evrópa er að taka við sér í hugbúnaði. Yfirburðir Sílikon-dals í Kaliforníu hafa minnkað.

New York Times rekur dæmi um þetta, svo sem Svíann Zennstrom, sem bjó til gagnagrunninn Kazaa. Skype er annað dæmi um evrópskan hugbúnað, sem notaður er til að sleppa við einokun símans. Einnig hefur Tariq Krim fundið upp Netvibes, leið fyrir almenning framhjá okri í netþjónustu, með tíu milljón notendum. Hin evrópsku Vpod og Sevenload eru að matri blaðsins betri en YouTube, sem margir þekkja. Litlir Sílikon-dalir eru að myndast hér og þar um Evrópu, jafnvel á Íslandi.
Hnekkt okri á reiki

Þýzka ríkisstjórnin hefur ráðist gegn okri símafyrirtækja á símtölum í farsíma milli landa. Þessi reikisímtöl kosta símafyrirtækin 10-12 sent á mínútu, en eru seld almenningi á 3-12 evrur. Þjóðverjar vilja, að Evrópusambandið setji reglu um 49 senta gjald á mínútu fyrir að hringja og 25 senta gjald fyrir að taka við símtali. Tillagan er komin fyrir Evrópuþingið og fer á þriðjudaginn í umræðu í iðnaðarnefnd þess. Gert er ráð fyrir, að hún komi til kasta þingsins í apríl og verði framkvæmd í júlí. Þetta verður frækilegur sigur neytenda gegn einokunarfyrirtækjum símans. Sjá

IHT.
Grænir sigrar

Grænir sigrar verða sífellt tíðari í heiminum. Marks & Spencer ætlar meðal annars að hætta að selja íslenzkan fisk sem og annan fisk, er ekki hefur viðurkenningu frá vottunarstofum. Fyrirtækið ætlar að hætta að láta frá sér koltvísýring sem úrgang. Hinar risastóru keðjur matarbúða, WalMart og Tesco, ákveðið að gerast grænar. Tesco ætlar að merkja allar vörur sínar með stöðu þeirra á grænum mælikvarða. Lengst ætlar risinn WalMart að ganga og mun hafa áhrif á vinnubrögð birgja um allan heim.

George Monbiot segir í Guardian, að fyrirtækin gangi mun lengra en opinberar reglur mæla fyrir.
Reisugleði þingkvenna

Undarleg er ferð nokkurra reisuglaðra þingkvenna til Sádi-Arabíu. Það er eitt mesta afturhaldsríki heims, lýtur trúarstjórn Wahabíta, sem beinlínis hata konur. Hvergi í heiminum eru kvenréttindi minni en í Sádi-Arabíu. Þar á ofan er þingið þar handvalið og valdalaust. Mér er fyrirmunað að skilja, hvers vegna forseti íslenzks Alþingis fer með þingkonum til að heimsækja einmitt þetta guðs volaða þing í ríki, sem hefur ekkert við sig nema olíuna. Ferðin er ekki bara pólitísk mistök, heldur hrein heimska, sem er hálfu verra. Með eða án slæðunnar, sem þær skörtuðu.
Leiðindi og veðurfar

Reykjavík dettur úr tízku ferðabransans samkvæmt borgavísitölu

Anholt ráðgjafanna. Af 60 borgum er Reykjavík komin niður í 45 sæti, næst á eftir Seúl. 20.000 voru spurðir. Næturlífið þykir ekki lengur spennandi, enda er tæpur áhugi manna á kaldsömu fylleríi norður í ballarhafi. Menn átta sig á, að veðrið á Íslandi er ekki temprað. Hverjir nenna að ganga milli biðraða að okurbjór í roki og frosti eða rigningu og krapa? Vísitalan markar ekki heimsendi, en hún auglýsir timburmenn eftir firrtar væntingar ferðabransans.
Sjónvarpið laskast

Ef hefðbundnir fjölmiðlar deyja vegna veraldarvefsins, deyr sjónvarpið fyrst, segir

Spiegel. Mörg dagblöð hafa komið sér vel fyrir á vefnum og eru þar í sambandi við ungt fólk. Fáar sjónvarpsstöðvar eru í þeirri stöðu. Unga fólkið flýr þær eins og blöðin, en sækir ekki vefmiðla þeirra, heldur staði eins og MySpace, þar sem það lifir í firrtum heimi. Þar býr fólk sér til einkenni og persónuleika að eigin ósk og umgengst vini og kunningja, sem eru jafn óraunverulegir. Það horfir aldrei á sjónvarp, sem eykur þó ekki fréttir, heldur hraðar leið sinni yfir í veruleikafirringu fyrir óvita á efri árum.
Enginn gegnumakstur

Göng undir bænum eru aðalgatan í Madonna í Ítalíu. Frá báðum endum rörsins eru botnlangar inn að hótelum og öðrum stofnunum. Gegnumakstur er enginn á götunum. Milli skíðalyftanna og hótelanna gengur strætó og er sagður frír. Ég hef aldrei séð neinn þeirra sjálfur, svo að ég er ekki viss. Ein af lyftunum fer upp úr bænum andspænis Hubertus og ein brekkan liggur þangað niður, svo að við höfum ekki þurft að nota strætó. Mér datt hins vegar í hug, að gott væri að hafa göng gegnum Skólavörðuholtið og gott bílastæði Lækjartorgsmegin. Og gott væri að hafa frítt í strætó.
Fín verkfræði

Kúnstin við skipulagið í Madonna á Ítalíu er, að þar er ein gata með tveimur torgum í miðjunni, þar sem bannað er að fara á bíl. Umferðin milli staða í borginni er gegnum rörið. Fyrst þarf að keyra út úr borginni, síðan gegnum rörið og koma upp úr því hinum megin í bænum. Fyrir bragðið er miðbærinn nánast hrein göngugata. Sama skipulag er á skíðalyftum og brekkum. Frá flestum hótelum er hægt að renna sér niður í lyftu og úr brekkunum er hægt að renna sér niður að flestum hótelum. Brekkukerfið þræðir á brúm og í göngum inn í bæinn aðskilið gatnakerfinu. Fín verkfræði.
Ítalskur reikningur

Skíðastaðir á Ítalíu eru flokkaðir í þrennt, íþróttastaði, fjölskyldustaði og snobbstaði. Ef hlutfall gistinótta og skráninga í lyftuhliðum er hátt, er lítið skíðað og meira gengið í pelsum milli kaffihúsa, snobbstaður. Ef hlutfallið er lágt, er mikið skíðað og lítið rölt í bænum, íþróttastaður. Miðja vegu eru fjölskyldustaðir. Tveir staðir hér flokkast sem snobbstaðir samvkæmt þessu. Cortina er annar og Madonna er hinn. Enda eru hér 900 snjóbyssur. Þykkur snjór er því í öllum brekkum, þótt ekkert snjói. En þá fer rafmagnsreikningur á byssunum í þrjá milljarða á vertíð.
Blátönn og blakkber

Nú er búið að loka “hot spots” hér í Madonna á Ítalíu til að hindra, að ég fremji hryðjuverk. Einnig er búið að loka “internet cafés” í sama skyni. Ítalía er þessa dagana að fremja áætlun Evrópusambandsins um bann við hryðjuverkum og þetta er aðferðin. Bretar hafa þá aðferð að klæða fólk úr skóm á flugvöllum. Ég og terroristarnir verðum nú að taka upp farsímann og hringja með Bluetooth úr tölvunni gegnum símann til að ná netsambandi. Það kemur í sama stað niður, en er dýrara og með minni bandvídd en “hot spots”. Terroristar, sem ekki þurfa að skrifa mikið, nota Blackberry í stað Bluetooth.
Alger vangeta

Heitir blettir og skór eru vopn terrorista að mati yfirvalda í Bretlandi og Evrópusambandinu. Hliðstætt rugl er mat stjórnvalda í Bandaríkjunum. Þessu hefur Osama bin Laden áorkað. Hann hefur látið fyrirskipa Bluetooth og Blackberry á Ítalíu og gegnumlýsingu skóa í Bretlandi. Ef þetta er snilld embættismanna í baráttunni gegn hryðjuverkum, hver er þá snilld þeirra á öðrum sviðum? Er hún ekki hin sama og snilld íslenzkra embættismanna í Félagsmálaráðuneyti, hjá Landlækni og í fangelsismálastofnun og alls staðar, þar sem mál Byrgisins komu á borð: Alger vangeta á línuna.
Embættismennirnir

Ég skil ekki trú Íslendinga á, að embættismenn muni leysa allt. Þegar tillögur nefndarinnar um fjármál stjórnmálaflokka voru að koma út, virtist um tíma, að lausn hennar væri að fela ríkisskattstjóra að skoða gögnin og segja þjóðinni, hvort þau væru í lagi. Þetta er auðvitað engin lausn, þjóðin á sjálf að skoða skjölin og segja sér, hvort þau séu í lagi. Ofsatrúin á föðurvald embættismanna gengur gegn lýðræði. Embættismenn geta ekki varizt hryðjuverkum, geta ekki varið fólk gegn Byrginu og geta ekki verndað lýðræði. Sú er firra frá átjándu öld. Nú er öld gegnsæis.
Á kafi í snjó

Skíðafarar nota netið eins og aðrir. Sumir hafa í örvæntingu fylgst með í allan vetur, hvernig hver vikan leið, án þess að snjóaði í Ölpunum. Á mínum stað hafði ekkert snjóað síðan 9. desember, þangað til á miðvikudag, að snjó fór að kyngja niður. Það hélt áfram á föstudag, svo að allt var á kafi í snjó, þegar ég mætti í gær í Madonna upp af Garda-vatni á Ítalíu. Hálfur metri var af snjó í bænum og heill metri á toppnum. Spáð er sólskini og frosti alla daga, svo að lítill tími verður til að kverúlera á netinu. Hér renna menn sér frá öllum hótelum í lyftur og úr brekkum heim á öll hótel.
Hnallþórur að morgni

Hinn gullslegna og indæla signora á Hubertus býður okkur að venju hnallþórur með rjóma og sultu í morgunverð. Það held ég sé skynsamlegri tími fyrir veizlur en kvöldköffin heima á Íslandi, sem halda fyrir mér vöku um nætur. Betra er að nota kolvetnin í brekkurnar yfir daginn. Signoran er ekki eins tæknivædd og hún er öflug í tertunum, svo að ég verð að arka upp skafla á barinn á Arnica, þar sem ég næ þráðlausu sambandi við tölvuna. Svo þarf að velja kvöldmatarstað. Hér er ekki Tyrol, heldur ekta Langbarðaland. Gott risotto jafngildir sáluhjálp.
Svall í fjöllum

Í Madonna eru veitingahús, skyndibitastaðir og barir uppi um öll fjöll og víða liggur fólk í sólinni í brekkunum. Fullt er af fólki á bitastöðum í brekkunum, en ekki er biðröð á Graffer, sem býður alvörumat í 2300 metra hæð. Merkasti barinn heitir Fjósið og þar safnast oft Íslendingar fyrir, þegar líður að ofanverðu síðdegi. Fyrir ofan er sex kílómetra ljúft rennsli og fyrir neðan er bara ein snarbrött brekka eftir niður í bæ. Sumir eru orðnir hæfilega kjarkaðir eftir tvo tíma á barnum. Ég reyni að stampast þar niður áður en hinir hífuðu sturta sér niður.
Sérpersónur duga

Ég man ekki, að sérframboð hafi riðið feitum hesti frá kosningum hér á landi. Frekar er, að sérpersónur hafi náð árangri, svo sem Vilmundur Gylfason. Ómar Ragnarsson er sérpersóna. Hann gæti dregið með sér 4-5 menn á þing í flokki hægri grænna. Ef hægri grænir bjóða fram án Ómars, ná þeir niðurstöðu af stærðargráðunni 2-4% og engum þingmanni. Ekki hef ég heldur trú á framboðum aldraðra, enda mældist 2% fylgi þar í könnun um daginn. Fyrrverandi forsetaframbjóðandi, sem reyndist fylgisrýr, mun fá enn lakari útreið í framboði fyrir hönd aldraða.
Stóriðjuflokkur

Þótt yfirgnæfandi meirihluti Hafnfirðinga sé á móti stækkun álversins í Straumsvík samkvæmt skoðanakönnun, er bæjarstjóri Samfylkingarinnar staffírugur með stækkun. Hann kallar hana deiliskipulag til að reyna að þyrla upp ryki kringum sig. Bæjarstjórinn er sama sinnis og Samfylkingin á Húsavík, sem þyrstir í álver þar í bæ. Gleymum því ekki heldur, að Samfylkingin á Alþingi studdi Kárahnjúkavirkjun á sínum tíma. Samfylkingin er gamaldags flokkur, sem tekur stóriðju fram yfir náttúru og nútíma hvar sem er og hvenær sem er.
Brölt í smáflokki

Margrét Sverrisdóttir kemur sjálf vel fyrir, en ég sé alltaf bak við hana hinn gamla spillingarkóng, Sverri Hermannsson. Mér kom ekki á óvart, að Sverrir hefur tekið nafn Frjálslynda flokksins í gíslingu. Við fréttina um gíslingu nafnsins hefur þorrið hefur samúð mín með Margréti í hremmingum hennar í flokknum. Ég get ekki með nokkru móti séð, að unnt sé að hafa í flokksforustu persónu, sem tekur þátt í pólitískum skítverkum með Sverri Hermannssyni. En merkilegra er þó, hversu erfitt Guðjón Arnar formaður á með að bera klæði á vopnin í svona fámennum flokki.
Addi-kidda-gau

Fyrst og fremst er það Guðjóni Arnari Kristjánssyni að kenna, að allt er á hvolfi hjá Frjálslyndum. Hann er gamall skipstjóri og er nú skútustjóri í pólitík. Sem slíkur á hann að geta sezt á ófriðarseggi og haldið mönnum rólegum. Það er æðsta hlutverk skipstjórnarmanna í pólitík. Samt lætur hann viðgangast, að stýrimenn og bátsmenn á skútunni kalli hver annan verri nöfnum en þeir nota á fólk í öðrum flokkum. Þótt Magnús varaformaður hugsi fátt og tali meira, þótt Sverrir sé að baki Margrétar, þótt stirt sé að höndla sakir um rasisma, -þá átti skipstjórinn að leysa málin strax.
Haglýsing Lobba lektors

Egill Helgason og Friðrik Þór Guðmundsson hafa vakið athygli á tíu þátta haglýsingu Lobba lektors, sem mér finnst bezta hagfræði aldarinnar: 1) Hér eru mestu okurvextir mannkynssögunnar. 2) Bankarnir eru böl. 3) Krónan er hæpin. 4) Einkavæða þarf einkareksturinn. 5) Verðlag er okur, undir forustu landbúnaðar. 6) Álagning hefur hækkað. 7) Tollar og umsýslugjöld eru út af kortinu. 8) Hagar/Baugur eru hin raunverulega verðlagsstofnun. 9) Vinnuþrælkun er enn við lýði. 10) Misrétti hefur aukizt. Á meðan tala stjórnmálamenn innantóma froðu.
Íran er ítrekun

Orðaval ríkisstjórnar Bandaríkjanna um Íran er þessa dagana svipað og það var um Írak skömmu áður en ráðist var á það land. Demókratar á þingi hafa tekið eftir þessu og eru að reyna að koma í veg fyrir, að gerði verði árás á Íran og einkum að hindra kjarnorkuárás.

Mark Mazzetti skrifar um þetta í International Herald Tribune. Ríkisstjórnin notar sömu heimildirnar frá leyniþjónustunni og hún notaði áður og allar reyndust vera lygi frá rótum. Demókratar óttast, að ríkisstjórnin skilji ekki, að Íran er stærra ríki og erfiðara. Og að hún skilji ekki, að hún hafi ekki ráð á nýju stríði.